Vermiste leeu steeds katvoet | Netwerk24
Ondanks 'n helikopter met infrarooikameras en 'n hommeltuig wat die naweek gehelp het met die soektog na Mufasa, die leeu wat in die Karoo noord van Beaufort-Wes verdwyn het, is hy nog nie gevind nie.
Na verneem word is die leeu se spoor Saterdag (09/03) op 'n plaas in die Basterberge gevind. Hy is vermoedelik nou in dié berge naby Sutherland.
Verlede week was hy in die Fraserburg-gebied. Hy het glo reeds drie boerbokke en 'n eland gevang.
Die veiligheidsmaatskappy Bidvest Protea Coin het Vrydag (08/03) 'n helikopter met infrarooikameras en 'n hommeltuig-vlieënier vir drie dae beskikbaar gestel om met die soektog te help.
Mufasa het op 15 Februarie glo onderdeur die Karoo- Nasionale Park se geëlektrifiseerde heining gekruip nadat swaar reën die grond weggespoel het. Hy is twee jaar (26 maande) oud, en weeg sowat 200 kg.
Sanparke het Maandagmiddag (11/03) in 'n verklaring gesê die spoor is daardie oggend gevolg van waar dit Sondag (10/03) ongeveer 42 km noordoos van Sutherland deur die soekgeselskap gekry is.
Berigte is Sondag ontvang van vier skape en twee bokke wat op 'n plaas in die gebied gevang is. – Jackie Kruger